b'\n_START_ARTICLE_\nEzana Aksumski\n_START_PARAGRAPH_\nEzana Aksumski (giz \xe1\x8a\xa5\xe1\x8b\x9b\xe1\x8a\x93, brez samoglasnikov \xe1\x8b\x90\xe1\x8b\x98\xe1\x8a\x90) (tudi Aezana, Ezena, Azanas, Aizan), aksumitski kralj, * okoli 330, \xe2\x80\xa0 okoli 356._NEWLINE_Ezana je bil 10. znani kralj Aksumitskega kraljestva, ki se je razprostiralo v dana\xc5\xa1nji Eritreji, severni Etiopiji, Jemnu, severni Somaliji, D\xc5\xbeibutiju, severnem Sudanu in ju\xc5\xbenem Egiptu. Sam je zase uporabljal naziv \xc2\xbbkralj Sabe in Salhena, Himjarja in Dhu-Rajdana.\xc2\xab\xc2\xa0Po izro\xc4\x8dilu je Ezana \xc5\xa1e kot otrok nasledil svojega o\xc4\x8deta Elo Amido. Njegova mati Sofja je bila regentkinja. Ezano so krstili kot Abreha._NEWLINE_Ezana je bil prvi aksumski monarh, ki je sprejel kr\xc5\xa1\xc4\x8danstvo, in prvi po Zoskalesu, ki so ga omenjali so\xc4\x8dasni zgodovinarji. Stuart C. Munro-Hay ga je zaradi tega ozna\xc4\x8dil kot \xc2\xbbnajznamenitej\xc5\xa1ega aksumitskega kralja pred Kalebom.\xc2\xab\xc2\xa0Ezana je imenoval za voditelja Etiopske cerkve svojega u\xc4\x8ditelja, gr\xc5\xa1ko-sirijskega duhovnika Frumencija. Ohranilo se je pismo arijsko-rimskega cesarja Konstantina II., naslovljeno Ezanu in njegovemu bratu Sazanasu, kjer je navedena zahteva, da pride Frumencij v Aleksandrijo na izpra\xc5\xa1evanje o doktrinarnih napakah. Munro-Hay predvideva, da je Ezana zavrnil to zahtevo ali jo je celo prezrl. Leta 327 je tedanji aleksandrijski patriarh Atanazij imenoval Frumencija za prvega \xc5\xa1kofa._NEWLINE_Ezana se je napotil na ve\xc4\x8d voja\xc5\xa1kih odprav, ki jih je opisal v svojih napisih. Pri Meroeu so na\xc5\xa1li par napisov v gizu, ki govorita o voja\xc5\xa1kem posegu v 4. stoletju, ali med Ezanovim vladanjem, ali pa med vladanjem predhodnika Ousanasa. Nekateri pojasnjujejo ta napisa kot dokaz, da so Aksumiti uni\xc4\x8dili Ku\xc5\xa1itsko kraljestvo, drugi pa pojasnjujejo, da arheolo\xc5\xa1ki dokazi nakazujejo na gospodarski in politi\xc4\x8dni padec Meroea okoli leta 300._NEWLINE_Na nekaterih kovancih iz njegovega \xc4\x8dasa se pojavlja geslo v gr\xc5\xa1\xc4\x8dini TOYTOAPECHTHXWPA - \xc2\xbbNaj to zadovoljuje ljudi\xc2\xab. Munro-Hay pravi, da je to geslo \xc2\xbbbolj privla\xc4\x8dna posebnost aksumitskega kovanja denarja, ki daje ob\xc4\x8dutek kraljevske skrbi in odgovornosti do ljudskih \xc5\xbeelj in zadovoljstev.\xc2\xab\xc2\xa0V poznih 90-ih letih 20. stoletja so na\xc5\xa1li ve\xc4\x8d kovancev z njegovim imenom na arheolo\xc5\xa1kih najdi\xc5\xa1\xc4\x8dih v Indiji, kar nakazuje trgovinsko izmenjavo med de\xc5\xbeelama. Pozornost zbuja pojava na kovancu s poganskim motivom diska in polmeseca, ki se prepletata s kri\xc5\xbeem._NEWLINE_Ezanu pripisujejo tudi gradnjo ve\xc4\x8d zgradb in obeliskov, ki so zna\xc4\x8dilni za aksumitsko umetnost. Najznamenitej\xc5\xa1i \xc5\xa1e nepo\xc5\xa1kodovan se nahaja v Aksumu.'